Biržų krašto muziejus

Biržų krašto muziejus „Sėla“ – muziejus Biržuose, įsikūręs Biržų pilies kunigaikščių Radvilų reprezentaciniuose rūmuose. Muziejaus steigėjas – Biržų rajono savivaldybės taryba.

Istorija 
Muziejus įkurtas 1928 m. vasario 16 Biržų apskrities viršininko V. Rozmano iniciatyva, jį palaikė mecenatas Pranas Lembertas, gydytojas Jokūbas Mikelėnas, evangelikų reformatų bažnyčios superintendentas Povilas Jakubėnas, agronomas, vertėjas Juozas Valiūnas ir kiti. 1928–1945 m. vadinosi - Biržų apskrities, 1945–1949 m. Biržų apskrities etnografinis - kraštotyrinis, 1949–1991 m. - Biržų kraštotyros muziejus. 

Iš pradžių muziejus veikė Reformatų g. 6 medinio pastato, kuris sudegė per karą, dviejuose kambariuose. 1931 m. muziejui pastatytas pastatas Rotušės g. 10, nes fonduose jau buvo apie 19 000 eksponatų. 1941 m. prasidėjus karui muziejus veiklos nenutraukė, bet per rusų puolimą 1944 m. dingo 1210 itin vertingų eksponatų, tarp jų 202 aukso ir sidabro monetų, 150 medalių, 36 senovinių ginklų. 1947 m. kovo 20 d. iš muziejaus į Biržų apskrities vidaus reikalų archyvą paimta 155 ryšuliai (apie 10 000 saugojimo vienetų) XVI a.–XX a. dokumentų. Jų likimas nežinomas. 1949 m. gegužės 27 d. muziejui atiduotas nenaudojamas stačiatikių bažnyčios pastatas Kęstučio g. 12., kuris neatitiko muziejininkystės reikalavimų. Tik 1956 m. parengta sovietinę ideologiją atitinkanti ekspozicija. 1963 m. pradėti pastato pritaikymo muziejui darbai. Nauja ekspozocija duris atvėrė 1969 m. 1980 m. muziejuje jau buvo 24 000 eksponatų.

1988 m. muziejus iš buvusios bažnyčios perkeltas į restauruotus Radvilų rūmus, atidarytas 1989 m. kovo 9 d. minint 400 metines, kai Biržams suteiktos Magdeburgo teisės. 1991 m. muziejus pavadintas Biržų krašto „Sėlos“ muziejumi, nes Biržai yra senojoje baltų sėlių gyventoje Sėlos žemėje.

1995 metais įsteigtas Vabalninko kultūros ir istorijos fondas miestelyje įkūrė muziejėlį, kuris 2005 m. pabaigoje tapo Biržų krašto muziejaus „Sėla“ filialu. Iki 2010 m. filialui vadovavo viena iš fondo steigėjų Ona Šoblinskienė. 2017 m. buvo atidarytos naujosios  Biržų krašto muziejaus „Sėla“ Vabalninko skyriaus  patalpos, pritaikytos šiuolaikiniams muziejininkystės reikalavimams.

1991 m. muziejus tapo Baltijos šalių tarptautinės pilių muziejų asociacijos nariu. 1995 m. pasirašė bendradarbiavimo sutartį su Lietuvos evangelikų reformatų bažnyčia, o 2003 m. – su Didžiojo Lietuvos etmono Jonušo Radvilos mokomuoju pulku Rukloje.

Ekspozicijos 
Muziejuje įrengtos 25 ekspozicijų salės. Jose pristatoma Biržų krašto priešistorė, miesto ir pilies, kunigaikščių Radvilų ir grafų Tiškevičių XVI a.-XX a. istorija, 1795–1915 m. Rusijos imperijos valdymo bei 1918–1940 m. nepriklausomos Lietuvos laikotarpiai, tremties, 1940–1956 m. pasipriešinimo okupaciniams režimamas istorija.

Yra Biržų krašto religinių konfesijų istorijos, raštijos ir meno, sportinio gyvenimo ekspozicijos. Muziejuje saugoma Brastos Biblija, išleista Mikalojaus Radvilos Juodojo (1515–1565 m.), vienas pirmųjų III Lietuvos Statuto leidimų lenkų kalba (išverstas apie 1614 m.), Biržų pilies ir Biržų senamiesčio archeologiniai radiniai, tarp jų XVI a.-XVIII a. koklių kolekcija. Muziejuje lankytojai gali pamatyti vienintelę Lietuvoje atstatytą autentišką XVII a. pabaigos koklinę krosnį. Pateikiami Biržų krašto išeivių ir jų artimųjų dovanoti daiktai – meno dirbiniai, knygos, medaliai, asmeniniai daiktai. Muziejaus bibliotekoje yra apie 18 000 knygų.

2013 m. atstatytame pilies arsenale veikia interaktyvi XVI–XVII a. karybos bei kalvystės ekspozicijos.

Dvi muziejaus parodų salės atlieka galerijos funkciją, jose kas 3–4 savaites rengiamos šiuolaikinio meno ar tautodailės kūrinių parodos.

Muziejaus veikla 
Biržų krašto muziejus „Sėla“ veikia Biržų pilies rūmuose ir arsenale. Visą kompleksą sudaro atstatyti pastatai (rūmai, arsenalas, dvi parakinės), buvę (arklidės, kareivinės, vartų pastatas ir kiti) bei gynybiniai statiniai (tiltas, pylimai, fosos, rikiuotės aikštė).

Suaugusiems muziejaus lankytojams siūlome edukacines programas, supažindinančias su kunigaikščių rūmų gyvenimu, senosiomis Biržų krašto aludarystės tradicijomis bei XVI-XVII a. karyba. Programoje „A biržiečė vaišin dainuodamūs“ supažindiname su naminio alaus gamybos procesu, senuoju etninės muzikos klodu bei aukštaičių vaišingumą menančiomis tradicijomis.

Moksleivių grupės muziejuje gali dalyvauti įvairios tematikos edukacinėse programose. Vaikai nuo 5 iki 10 metų kviečiami į šiai amžiaus grupei pritaikytas edukacines pamokėles apie Biržų krašto istoriją, tradicinius amatus, šventes. Paaugliams nuo 11 iki 18 metų siūlomos edukacinės pamokos apie XVII-XVIII a. karybą, knygnešių veiklą, tradicinius amatus ir papročius, senuosius ilgio matus.

Biržų krašto muziejaus „Sėla“ Vabalninko skyriuje pastato rūsio patalpose veikia interaktyvi, emociškai paveiki ekspozicija „Vieno namo pasakojime – XX a. Lietuvos istorijos lūžiai“, pristatanti skaudžius Vabalninko krašto istorijos etapus bei paties pastato istoriją.

Direktoriai 
 1947–1949 m. Jonas Dilys
 1949–1950 m. R. Dargelis
 1950 m. A. Šitikova
 1950–1952 m. J. Dobkevičiūtė
 1952–1953 m. Vilius Grytė
 1954–1958 m. Petras Zalinkevičius
 1958–1975 m. Regina Drevinskienė
 1975–1979 m. E. Murauskienė
 1980–1999 m. Algimantas Baublys
 1999–2003 m. Eugenijus Mikalajūnas
 nuo 2003 m. Gintaras Butkevičius

Šaltiniai

Nuorodos 
 Biržų krašto muziejaus "Sėla" svetainė
 Biržų krašto muziejus
 Biržų rajono savivaldybės svetainė

Lietuvos kraštotyros muziejai
Biržų rajono savivaldybė